En 41-årig kvinde er fredag aften blevet dræbt i Aalborg. En mistænkt 52-årig mand er anholdt på stedet.

Flere patruljer fra Nordjyllands Politi er fredag aften til stede på Skelagervej i Aalborg, hvor der har været en skudepisode. Fredag aften klokken 18.15 modtog Nordjyllands Politi anmeldelse fra Skelagervej i Aalborg om, at en kvinde var blevet ramt af skud. Politiet har afspærret et område ved boligblokkene i Skelagergården i det sydvestlige Aalborg. Den ramte kvinde på 41 år blev hurtigt indbragt til behandling på sygehuset i kritisk tilstand, hvor hun kort efter afgik ved døden. En 52-årig mistænkt mand er blevet anholdt af politiet. Det oplyser Nordjyllands Politi i en pressemeddelelse. - Vi sendte øjeblikkeligt adskillige patruljer til stedet, der i øjeblikkeligt arbejder i området, siger vicepolitiinspektør Anders Uhrskov fra Nordjyllands Politi. - Derfor kan vi på nuværende tidspunkt ikke gå i detaljer med omstændighederne omkring denne tragiske hændelse, men vi arbejder på højtryk for at klarlægge, hvad der sket før, under og efter, siger han. Sigtes for drab Vicepolitiinspektøren forklarer, at politiets opgaver lige nu - efter at have afspærret området - er at sikre området, undersøge gerningsstedet, foretage afhøringer af vidner samt forskellige forhøringer i området. - Vi har mange efterforskningsskridt foran i de kommende timer og dage for at få det fulde overblik, siger Anders Uhrskov. Nordjyllands Politi opfordrer alle, der har set noget eller har andre oplysninger i sagen til at ringe til politiet på telefon 114. Den anholdte 52-årige er sigtet for drab. Den afdøde og den mistænkte har en relation til hinanden.